2020.gada Noteikumi Nr.

Rīgā (prot. Nr.   .§)

**Aizsargātā lietotāja tirdzniecības pakalpojuma noteikumi**

Izdoti saskaņā ar

Elektroenerģijas tirgus likuma 331. panta ceturto daļu

**I. Vispārīgie jautājumi**

1. Noteikumi nosaka:
   1. aizsargātā lietotāja tirdzniecības pakalpojuma (turpmāk – pakalpojums) sniegšanas nosacījumus, finansēšanas un uzraudzības kārtību;
   2. kārtību, kādā aizsargātais lietotājs saņem pakalpojumu;
   3. kārtību, kādā pakalpojuma sniedzējs un iesaistītās institūcijas nodrošina informācijas apriti, apjomu, kā arī datu apstrādes noteikumus aizsargātā lietotāja datu informācijas sistēmā (turpmāk – informācijas sistēma).

**II. Pakalpojuma sniegšanas nosacījumi, finansēšanas un uzraudzības kartība**

1. Pakalpojuma sniedzējs var būt jebkurš elektroenerģijas tirgotājs.
2. Pakalpojumu sniedz, aizsargātajam lietotājam piemērojot maksājuma samazinājumu rēķina summai par elektroenerģiju, sistēmas pakalpojumiem un obligātā iepirkuma komponentēm, neiekļaujot pievienotās vērtības nodokli (turpmāk – maksājuma samazinājums), šādā apmērā:
   1. trūcīgai vai maznodrošinātai mājsaimniecībai (personai) – 5 *euro*;
   2. ģimenei (personai), kuras aprūpē ir bērns ar invaliditāti – 5 *euro*;
   3. personai ar I invaliditātes grupu vai tās aizgādnim – 5 *euro*;
   4. daudzbērnu ģimenei – 10 *euro.*
3. Aizsargātajam lietotājam maksājuma samazinājumu piemēro par pilnu kalendāra mēnesi, neatkarīgi no elektroenerģijas tirdzniecības līguma (turpmāk – līgums) noslēgšanas datuma.
4. Ja maksājuma samazinājums norēķinu periodam pārsniedz rēķina summu par elektroenerģiju, sistēmas pakalpojumiem un obligātā iepirkuma komponentēm, neiekļaujot pievienotās vērtības nodokli, ar neizmantoto maksājuma samazinājuma daļu sedz nākošā mēneša elektroenerģijas rēķina summu. Maksājuma samazinājuma uzkrājums ir spēkā arī mainot līgumu, bet ne ilgāk, kā līdz kalendāra gada beigām vai mainot pakalpojuma sniedzēju.
5. Maksājuma samazinājums norēķinu perioda (kalendāra mēneša) ietvaros nedrīkst pārsniegt faktisko rēķina summu par elektroenerģiju, sistēmas pakalpojumiem un obligātā iepirkuma komponentēm, kā arī nedrīkst pilnībā vai daļēji segt aizsargātā lietotāja parādsaistības pret pakalpojuma sniedzēju.
6. Daudzbērnu ģimenēm pakalpojumu sniedz, maksājuma samazinājumu piemērojot vienai no personām, kurai pašai vai kopā ar laulāto ir trīs vai vairāk bērni vecumā līdz 18 gadiem (arī aizbildnībā esoši vai audžuģimenē ievietoti bērni) vai bērni līdz 24 gadu vecumam, kuri iegūst vispārējo, profesionālo vai augstāko izglītību.
7. Ģimenei ar bērnu ar invaliditāti pakalpojumu sniedz, maksājuma samazinājumu piemērojot vienam no bērna vecākiem, audžuvecākiem vai aizbildņiem.
8. Trūcīgai vai maznodrošinātai mājsaimniecībai (personai) pakalpojumu sniedz, maksājuma samazinājumu piemērojot vienai pilngadīgai personai no mājsaimniecības.
9. Ja persona atbilst vairākām aizsargātā lietotāja kategorijām - trūcīga vai maznodrošināta mājsaimniecība (persona), daudzbērnu ģimene vai ģimene (persona), kuras aprūpē ir bērns ar invaliditāti, vai persona ar I invaliditātes grupu vai šīs personas aizgādnis (turpmāk – kategorija), aizsargātajam lietotājam tiek piemērots summēts maksājuma samazinājumu atbilstoši šo noteikumu 3. punktā minētajam maksājuma samazinājuma apmēram par katru kategoriju un tas nav dalāms pa vairākiem līgumiem.
10. Šo noteikumu 18. un 19. punktā minētajā gadījumā pakalpojuma sniedzējs maksājuma samazinājumu piemēro galalietotājam (līgumslēdzējam) izrakstītā elektroenerģijas rēķina summai, kuru galalietotājam ir pienākums attiecināt pret apakšlietotājam (aizsargātajam lietotājam) izrakstītā elektroenerģijas rēķina summu. Pakalpojuma sniedzējs galalietotāja elektroenerģijas rēķinā norāda aizsargātā lietotāja vārdu, uzvārdu, pakalpojuma saņemšanas adresi un tam piemēroto maksājuma samazinājumu.

1. Pēc šo noteikumu 34.2 apakšpunktā minētās datu apmaiņas Būvniecības valsts kontroles birojs (turpmāk – birojs) no kalendāra mēneša 7. līdz 25. datumam izmaksā pakalpojuma sniedzējam kompensāciju par aizsargātajiem lietotājiem piemēroto maksājuma samazinājumu (turpmāk – kompensācija) attiecīgajā norēķinu periodā šo noteikumu 3. un 10. punktā minētajā apmērā.  Pakalpojumu līdzfinansē no valsts budžetā šim mērķim paredzētajiem līdzekļiem.
2. Kompensācijas aprēķinu katrā norēķinu periodā veic informācijas sistēma, vienlaikus sagatavojot elektronisku attaisnojuma dokumentu.
3. Summu, ko kalendāra gada laikā veido starpība starp aizsargātajiem lietotājiem šo noteikumu 3. punktā piemēroto maksājuma samazinājumu un faktisko rēķina summu par elektroenerģiju, sistēmas pakalpojumiem un obligātā iepirkuma komponentēm iepriekšējā kalendāra gada periodā, neiekļaujot pievienotās vērtības nodokli (turpmāk - kompensācijas pārmaksa) līdz katra kalendāra gada 31. janvārim pakalpojuma sniedzējs ieskaita birojam.
4. Kompensācijas pārmaksas aprēķinu par iepriekšējā kalendāra gada periodu veic informācijas sistēma, ņemot vērā šo noteikumu 34.3 apakšpunktā minēto, vienlaikus sagatavojot elektronisku attaisnojuma dokumentu.
5. Birojs nodrošina pakalpojuma sniegšanai piešķirto valsts budžeta līdzekļu izlietošanas uzraudzību. Birojam ir tiesības pieprasīt informāciju par pakalpojumu no pakalpojuma sniedzēja un veikt klātienes pakalpojuma sniegšanas procesa pārbaudes pie pakalpojuma sniedzēja.

**III. Pakalpojuma saņemšanas kārtība**

 

1. Ja aizsargātais lietotājs ir līgumslēdzējs, pakalpojuma saņemšanai tam nav jāpiesakās pie Pakalpojuma sniedzēja.
2. Ja aizsargātais lietotājs nav līgumslēdzējs, bet ir apakšlietotājs, pakalpojumu tas var saņemt galalietotāja noslēgtā līguma ietvaros. Šādā gadījumā aizsargātais lietotājs, izņemot trūcīgu vai maznodrošinātu mājsaimniecību (personu), par kuru pakalpojuma saņemšanai nepieciešamos datus sniedz pašvaldība saskaņā ar šo noteikumu 28. punktu, piesakās pakalpojuma saņemšanai pie līgumslēdzēja (galalietotāja) izvēlētā elektroenerģijas tirgotāja, norādot līgumslēdzēja (galalietotāja) līguma numuru, vārdu, uzvārdu, personas kodu, pakalpojuma saņemšanas adresi un savu kontaktinformāciju. Pēc apakšlietotāja pamatota pieprasījuma līgumslēdzējam (galalietotājam) ir pienākums uzrādīt līguma numuru.
3. Ja aizsargātais lietotājs nav līgumslēdzējs ģimenē, tas piesakās pakalpojuma saņemšanai pie līgumslēdzēja izvēlētā elektroenerģijas tirgotāja šo noteikumu 18. punktā noteiktajā kārtībā.
4. Aizsargātais lietotājs, kurš iepriekš nav saņēmis pakalpojumu un kuram noslēgti vairāki līgumi, maksājuma samazinājumu saņem informācijas sistēmas nejauši izvēlēta līguma ietvaros, līdz norāda līgumu pakalpojuma saņemšanai pakalpojuma sniedzējam, birojam vai e-pakalpojumā www.latvija.lv.
5. Ja ģimenē vairāki vienas kategorijas aizsargātie lietotāji piesakās pakalpojuma saņemšanai katrs sava līguma ietvaros, pakalpojumu saņem viens informācijas sistēmas nejauši izvēlēts aizsargātais lietotājs, līdz šajā noteikumu punktā minētie aizsargātie lietotāji vienojas un pakalpojuma sniedzējam vai birojam norāda vienu līgumu pakalpojuma saņemšanai.
6. Ja pēc aizsargātā lietotāja pieprasījuma vai šo noteikumu 27. punktā minēto datu reģistru pārziņu sniegtās informācijas birojs konstatē, ka informācijas sistēmas vai šo noteikumu 26. punktā minēto reģistru kļūdas dēļ aizsargātajam lietotājam nav piemērots maksājuma samazinājums, birojs attiecina un pakalpojuma sniedzējs piemēro trūkstošo maksājuma samazinājumu aktuālajā norēķinu perioda (kalendāra mēneša) elektroenerģijas rēķinā par periodu, kas nepārsniedz divus iepriekšējos norēķinu periodus (kalendāra mēnešus) viena un tā paša kalendāra gada ietvaros.).
7. Aizsargātais lietotājs atbilstību aizsargātā lietotāja statusam, kā arī sev piešķirto maksājuma samazinājumu var pārbaudīt e-pakalpojumā www.latvija.lv vai vēršoties birojā.
8. Aizsargātais lietotājs var veikt izmaiņas pakalpojuma saņemšanas nosacījumos vai atteikties no pakalpojuma saņemšanas e-pakalpojumā [www.latvija.lv](http://www.latvija.lv), vēršoties pie pakalpojuma sniedzēja vai birojā.

**IV. Kārtība, kādā pakalpojuma sniedzējs un iesaistītās institūcijas nodrošina informācijas apriti un apjomu, datu apstrādes noteikumi informācijas sistēmā**

1. Maksājuma samazinājuma aprēķina veikšanu saskaņā ar šo noteikumu 3. un 10. punktā noteikto apmēru veic informācijas sistēma. Informācijas sistēma ir valsts informācijas sistēma, kuras pārzinis ir birojs.
2. Informācijas sistēma pārbauda atbilstību aizsargātā lietotāja statusam atbilstoši Iedzīvotāju reģistrā, Invaliditātes informācijas sistēmā un pašvaldību informācijas sistēmās pieejamajiem aktuālajiem datiem, kuru apjoms un saturs ir atbildīgo pārziņu kompetencē.
3. Informācijas sistēma veic automatizētu datu pārraidi un apmaiņu ar šādiem datu reģistru pārziņiem:
   1. Pilsonības un migrācijas lietu pārvalde;
   2. pašvaldība;
   3. Veselības un darbspēju ekspertīzes ārstu valsts komisija;
   4. pakalpojuma sniedzējs.
4. Pašvaldība katru mēnesi līdz 5. datumam informācijas sistēmai sniedz šādus datus par pilngadīgām personām, kurām iepriekšējā mēnesī ir bijis spēkā trūcīgās vai maznodrošinātās mājsaimniecības (personas) statuss:
   1. pašvaldības nosaukums;
   2. personas kods;
   3. vārds, uzvārds;
   4. mājsaimniecības identifikators;
   5. pakalpojuma saņemšanas adrese;
   6. līguma numurs, kura ietvaros trūcīga vai maznodrošināta mājsaimniecība (persona) saņem elektroenerģiju no elektroenerģijas tirgotāja;
   7. šo noteikumu 28.6  apakšpunktā minētā elektroenerģijas tirgotāja nosaukums.
5. Pilsonības un migrācijas lietu pārvalde katru mēnesi līdz 5. datumam informācijas sistēmai par daudzbērnu ģimenēm sniedz šādus datus:
   1. bērna vecāka, aizbildņa vai audžuvecāka personas kods;
   2. bērna vecāka, aizbildņa vai audžuvecāka vārds un uzvārds;
   3. bērna personas kods.
6. Izglītības un zinātnes ministrija katru mēnesi līdz 2. datumam par situāciju uz iepriekšējā mēneša 1.datumu Pilsonības un migrācijas lietu pārvaldei šo noteikumu 29. punktā minētās informācijas sagatavošanas nolūkos sniedz izglītojamo vecumā no 18 līdz 24 gadiem, kuri iegūst vispārējo, profesionālo vai augstāko izglītību, personas kodus.
7. Veselības un darbspēju ekspertīzes ārstu valsts komisija katru mēnesi līdz 2. datumam informācijas sistēmai par personām ar I grupas invaliditāti un bērniem ar invaliditāti sniedz šādus iepriekšējā mēneša datus:
   1. personas kods;
   2. vārds, uzvārds;
   3. pazīmi par personu: persona ar I invaliditātes grupu vai bērns ar invaliditāti.
8. Pilsonības un migrācijas lietu pārvalde pēc informācijas sistēmas pieprasījuma katru mēnesi līdz 5. datumam informācijas sistēmai par šo noteikumu 31. punktā minētajām personām sniedz šādus datus:
   1. personas kods;
   2. vecāka, aizbildņa, audžuvecāka vai aizgādņa, ja personai ar invaliditāti kāds no iepriekšminētajiem pastāv, personas kods;
   3. vecāka, aizbildņa, audžuvecāka vai aizgādņa, ja personai ar invaliditāti kāds no iepriekšminētajiem pastāv, vārds, uzvārds;
   4. personas saistītās personas veids - vecāks, aizbildnis, audžuvecāks vai aizgādnis, ja personai ar invaliditāti kāds no iepriekšminētajiem pastāv.
9. Pakalpojuma sniedzējs informācijas sistēmai sniedz informāciju par visiem spēkā esošajiem fizisko un juridisko personu līgumiem un pieteikumiem pakalpojuma saņemšanai, norādot šādus datus:
   1. līgumslēdzēja personas kods vai reģistrācijas numurs;
   2. līgumslēdzēja vārds un uzvārds vai nosaukums;
   3. līguma numurs;
   4. līgumam pieteiktā aizsargātā lietotāja personas kods;
   5. līgumam pieteiktā aizsargātā lietotāja vārds, uzvārds;
   6. līgumam piesaistītā un pieteiktā aizsargātā lietotāja kategorija, ja pakalpojuma sniedzējam tā zināma;
10. Datu apmaiņas starp pakalpojuma sniedzēju un informācijas sistēmu kārtība:
    1. pakalpojuma sniedzējs vienu reizi mēnesī līdz mēneša 5. datumam sniedz informācijas sistēmai šo noteikumu 33. punktā minētos datus;
    2. Informācijas sistēma līdz mēneša 7. datumam nosūta apstiprinājumu pakalpojuma sniedzējam un pilno aizsargāto lietotāju sarakstu, kuriem konkrētais pakalpojuma sniedzējs sniedz pakalpojumu, vienlaikus sniedzot pakalpojuma sniedzējam šādus aizsargāto lietotāju datus:
       1. līguma numurs;
       2. personas kods;
       3. maksājuma samazinājums, *euro*;
       4. vārds, uzvārds;
       5. trūcīgas vai maznodrošinātas mājsaimniecības (personas) pakalpojuma saņemšanas adrese saskaņā ar šo noteikumu 28.5 apakšpunktā saņemtajiem datiem.
    3. Pakalpojuma sniedzējs līdz mēneša 25. datumam nosūta informācijas sistēmai datus par faktiski piemēroto maksājuma samazinājumu iepriekšējā norēķinu periodā (kalendāra mēnesī) par katru aizsargāto lietotāju.
11. Lai veiktu automatizētu datu apmaiņu ar šo noteikumu 27. punktā minētajiem datu reģistru pārziņiem un pakalpojuma sniedzējiem, ņemot vērā finansiālos un tehniskos apsvērumus pakalpojuma īstenošanai, pēc iespējas tiek izmantots Valsts informācijas sistēmu savietotājs.
12. Katru datu apstrādi informācijas sistēmā auditē. Auditācijas pierakstus glabā 18 mēnešus, nodrošinot tiem ierobežotu piekļuvi.

1. Informācijas sistēmā uzkrātos personas datus par aizsargātajiem lietotājiem glabā 18 mēnešus un pēc tam tos dzēš.

**V. Noslēguma jautājumi**

1. Atzīt par spēku zaudējušiem Ministru kabineta 2016. gada 12. jūlija noteikumus Nr. 459 “Aizsargātā lietotāja tirdzniecības pakalpojuma sniegšanas, obligātā iepirkuma komponentes un sadales sistēmas pakalpojuma kompensēšanas kārtība” (Latvijas Vēstnesis, 2016, 138. nr.; 2017, 254. nr.; 2018, 123. nr., 2019, 257. nr.)
2. Noteikumi stājas spēkā 2021.gada 1.septembrī.

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no Eiropas Parlamenta un Padomes 2019. gada 5. jūnija Direktīvas 2019/944 par kopīgiem noteikumiem attiecībā uz elektroenerģijas iekšējo tirgu un ar ko groza Direktīvu 2012/27/ES.

Ministru prezidents A. K. Kariņš

Ekonomikas ministrs J. Vitenbergs

Armane, 67013069

Daira.Armane@em.gov.lv